COM7 ดีด 4% คลายกังวล “เงินเฟ้อ” ฉุดกำลังซื้อลด โบรกแนะ “ซื้อ” เป้า 52 บ.
COM7 รีบาวด์ 4% โบรกชี้ราคาปรับตัวลงตอบรับปัจจัยลบมากแล้ว หลังก่อนหน้านี้นักลงทุนกังวลกำลังซื้อในประเทศลดลงจาก “เงินเฟ้อ” อยู่ในระดับสูง แนะ “ซื้อ” ราคาเป้าหมาย 52 บาท
20 ก.ค. 2565

ผู้สื่อข่าวรายงานว่า วันนี้ (20 ก.ค. 65) ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 10:58 น. อยู่ที่ระดับ 28.25 บาท บวก 1.00 บาท หรือ 3.67% สูงสุดที่ระดับ 29.00 บาท ต่ำสุดที่ระดับ 27.50 บาท ด้วยมูลค่าการซื้อขาย 397.72 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ว่า ประเมินราคาหุ้น COM7 ปรับลงสะท้อนความกังวลต่อกำลังซื้อในประเทศจากสถานการณ์เงินเฟ้อสูงไปพอสมควรแล้ว ขณะที่คาดว่าอัตราเงินเฟ้อใกล้ถึงจุดพีคของวัฏจักรรอบนี้ภายในไตรมาส 3/65
โดยฝ่ายวิจัยคาดกำไรของ COM7 ในไตรมาส 2/65 ยังเติบโต 34% จากช่วงเดียวกันของปีก่อน และคาดผลการดำเนินงานครึ่งปีหลังจะเติบโตจากครึ่งปีแรกจากการเปิดกิจกรรมทางเศรษฐกิจเต็มรูปแบบ และคาดสมาร์ทโฟนใหม่ๆ เตรียมเปิดตัวจะกระตุ้นตลาดฯ อีกครั้ง
โดยมอง Valuation ไม่แพง ราคาหุ้นพักฐานจน Forward PE ต่ำเพียง +/-19 เท่า คิดเป็น -1 เท่าของส่วนเบี่ยงเบนมาตรฐานในอดีต แนะนำ “ซื้อ” เป้าพื้นฐาน 52 บาท โดยประเมินแนวรับ 27 บาท และแนวต้าน 29-30 บาท กรณีหยุดพักผ่านกรอบแนวต้านนี้โอกาสทดสอบแนวต้านถัดไป +/- 33 บาท (Stop loss 26 บาท)